**Liniște**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Liniște

Somnul greu, domol coboară

Peste pleoapele-ți trudite

Precum notele vrăjite

Din arcuș către vioară.

Se ridică așa... cu ură

Abur moale pân' la gene

Și viclean bătrânul Ene

Mi te fură...

Blând, duios ca un părinte

Te alintă și îți cântă

Și-n visare te aruncă

Și te minte.

Eu te strig cu glas deschis

Și-ard mocnit ca un tăciune

Tare-aș vrea ca prin minune

Să visăm același vis.

Liniștea apasă greu

Ca un văl imens de fier

Tac și stelele pe cer

Tac si eu...